അടുത്ത എതിരാളികള് കിവീസ്, വിജയിക്കാന് ഈ കളി മതിയാവുമോ? യുഎഇയില് അവസാനിച്ച ഐപിഎല് മത്സരങ്ങള് കഴിഞ്ഞ് തൊട്ടടുത്ത ദിവസങ്ങളിലാണ് ഇന്ത്യയുടെ ആദ്യ ലോകകപ്പ് മത്സരം ആരംഭിച്ചത്. സന്നാഹ മത്സരങ്ങളില് ഇംഗ്ലണ്ടിനെയും ഓസീസിനെയും തകര്ത്ത ഇന്ത്യ പക്ഷേ ആദ്യ ഗ്രൂപ്പ് മത്സരത്തില് പാകിസ്ഥാനോട് പരാജയപ്പെട്ടിരുന്നു. ഷഹിന് ഷാ അഫ്രീദിയുടെ പേസ് മികവിന് മുന്നിലാണ് ഇന്ത്യ തലകുനിച്ചത്. രോഹിത് ശര്മ നേരിട്ട ആദ്യ പന്തില് മടങ്ങിയപ്പോള് കെ എല് രാഹുലിനും തിളങ്ങാനായില്ല. അടുത്ത കളിയില് താരതമ്യേനെ ശക്തരായ ന്യൂസിലന്ഡാണ് ഇന്ത്യയുടെ എതിരാളികള്. പാകിസ്ഥാനെതിരായ മത്സരത്തിലെ തോല്വിക്ക് പിന്നാലെ അടുത്ത മത്സരത്തില് ഇന്ത്യന് ടീമില് മാറ്റങ്ങള് ഉണ്ടാവാന് സാധ്യതയേറെയാണ്. ഹാര്ദ്ദിക് പാണ്ഡെയുടെ മോശം ഫോമാണ് ടീമിനെ വലയ്ക്കുന്നത്. പന്തെറിയാന് സാധിക്കാത്ത ഹാര്ദിക്കിനെ ഫിനിഷര് റോളിലേക്ക് മാത്രം പരിഗണിക്കുന്നത് ടീമിന് ഗുണം ചെയ്യില്ലെന്നാണ് ആദ്യ മത്സരത്തില് നിന്നും വ്യക്തമാകുന്നത്. ഹാര്ദ്ദിക്കിന് പകരം യുവതാരം ഇഷാന് കിഷനെയും ഫോമിലല്ലാത്ത ഭുവനേശ്വര് കുമാറിന് പകരം ശാര്ദൂല് ഠാക്കൂറിനെയും ഇന്ത്യ അടുത്ത മത്സരത്തില് പരീക്ഷിക്കാന് സാധ്യതയേറെയാണ്. നിര്ണായകമായ വിക്കറ്റുകള് കണ്ടെത്താന് പ്രത്യേക മിടുക്കുള്ള ശാര്ദൂല് ബാറ്റിങിലും മികച്ച പ്രകടനങ്ങള് സമീപകാലത്തായി നടത്തിയിട്ടുണ്ട്.ഐപിഎല്ലില് സിഎസ്കെയുടെ കിരീട നേട്ടത്തിന് പിന്നില് ശര്ദുലിന്റെ പങ്ക് വളരെ വലുതായിരുന്നു.